  
Informácia o organizačnom zabezpečení
13. zasadnutia  Európskeho jadrového fóra (ENEF) v Bratislave

ÚVOD

Na základe dohody zástupcov Európskej komisie (EK), Slovenskej republiky a Českej republiky sa 13. zasadnutie ENEF bude opätovne konať v Bratislave v dňoch 4. - 5. júna 2018 v priestoroch Národnej rady Slovenskej republiky v budove na Župnom námestí. Fórum sa uskutoční pod záštitou Európskej komisie a pod vedením predsedov vlád Slovenskej republiky a Českej republiky.

Predložený materiál informuje o aktuálnom stave príprav a organizácie 13. zasadnutia ENEF a zohľadňuje výsledky rokovaní riadiaceho výboru ENEF zloženého zo zástupcov SR, ČR a EK.

ZABEZPEČENIE 13.  ZASADNUTIA EURÓPSKEHO JADROVÉHO FÓRA  

1. 	Termín 
4. - 5. jún 2018

2. 	Miesto konania
Budova Národnej rady Slovenskej republiky na Župnom námestí, Bratislava 
3. 	Počet účastníkov 
      	Po skúsenostiach z organizácie predchádzajúcich zasadnutí Európskeho jadrového fóra  sa predpokladá účasť maximálne 180 - 220 účastníkov. Z hľadiska kapacity priestorov Národnej rady Slovenskej republiky na Župnom námestí je takéto zabezpečenie účasti možné. Pozývacie listy a prvé dôležité informácie zasiela účastníkom EK tak, ako aj pri predchádzajúcich zasadnutiach.  
4. 	Rokovacie jazyky a technika
Tlmočenie, ktoré bude prebiehať v dvoch jazykoch (anglicky a slovensky), technické vybavenie miestností (ozvučenie, mikrofóny, obrazovky v hlavnej konferenčnej miestnosti, kamera, odkiaľ bude uskutočnený prenos do miestností pre ostatných účastníkov), kabínky pre tlmočníkov, technické zabezpečenie prenosu do ostatných miestností, obrazovky v týchto miestnostiach a webstreaming podujatia zabezpečuje EK.  
5.  Ubytovanie účastníkov
Pre účastníkov ENEF bude rezervované ubytovanie v hoteloch v centre Bratislavy. Ubytovanie si zabezpečuje a hradí každý účastník sám. Presun ubytovaných účastníkov z hotelov v centre Bratislavy do priestorov Národnej rady Slovenskej republiky na Župnom námestí sa nepredpokladá. Registrácia účastníkov bude prebiehať pred slávnostnou večerou a tiež nasledujúci deň v budove Národnej rady Slovenskej republiky na Župnom námestí.  
6.	Pozvánky
EK pripraví pozývacie listy pre účastníkov ENEF a ich prílohou bude návrh programu, praktické informácie a registračný formulár. 
Pozývacie listy EK rozosiela prostredníctvom Stálych zastúpení členských štátov pri EÚ ministrom hospodárstva. Rovnako zasiela EK pozývacie listy aj členom Európskeho parlamentu, predstaviteľom medzinárodných a finančných organizácií, zástupcom jadrového priemyslu a energetických spoločností. 
Oficiálnu delegáciu SR bude viesť predseda vlády SR Peter Pellegrini. Konečnú nomináciu členov delegácie stanoví predseda vlády SR. Zloženie oficiálnej delegácie bude pripravené v štandardnom režime podobne ako počas minulých zasadnutí ENEF, kedy boli v delegácii SR zastúpení poradcovia predsedu vlády SR, predseda výboru NR SR pre hospodárske záležitosti, minister hospodárstva SR a štátny tajomník MH SR, predsedníčka Úradu jadrového dozoru SR, predseda Úradu pre reguláciu sieťových odvetví, generálny riaditeľ Jadrovej a vyraďovacej spoločnosti, a.s. a zástupca SR v predstavenstve spoločnosti Slovenské elektrárne, a.s.
     
Oficiálnu delegáciu ČR povedie predseda vlády ČR. Predpokladá sa, že v delegácii budú mať zastúpenie minister průmyslu a obchodu ČR, zástupcovia Ministerstva průmyslu a obchodu ČR a zástupcovia Státního úřadu pro jadernou bezpečnost ČR.

7. 	Program - prvý deň - 4. júna 2018 
EK pripravila návrh programu 13. zasadnutia ENEF, ktoré sa začne 4. júna 2018 o 15:00 hod. otváracou sekciou s úvodnými príhovormi: 
             -    predsedu vlády SR pána P. Pellegriniho,
             -    predsedu vlády ČR pána A. Babiša.
Po nich bude nasledovať príhovor podpredsedu Európskej komisie pre energetickú úniu p. M. Šefčoviča a predstaviteľa Európskeho parlamentu.  

Po týchto prejavoch bude nasledovať tlačová konferencia. Zoznam pozvaných médií bude zostavený na základe dohody tlačového odboru  ÚV SR,  tlačového odboru  MH SR a EK.

Večer od 18.00 hod. bude pre účastníkov pripravená slávnostná večera pravdepodobne v hoteli  Radisson Blu Carlton. 

[bookmark: _GoBack]Počas večere je plánované uvítacie vystúpenie zástupcu MH SR,  prípadne ďalších max. dvoch rečníkov vybraných EK. 

8.	Program - druhý deň - 5. júna 2018 
Program druhého dňa začne o 9:30 hod. v budove Národnej rady Slovenskej republiky na Župnom námestí prvým panelom „Udržanie kritickej úrovne expertných znalostí v oblasti jadrovej energetiky v Európe.“ Po úvodnej prezentácii bude nasledovať diskusia moderovaná profesionálnym moderátorom. V paneli sa predpokladá cca 5-6 hostí. O 11:45 hod. by mal byť tento panel ukončený záverečným zhrnutím a prípadnými ďalšími otázkami.
      
V rámci podujatia bude o 12:00 hod. poskytnutý účastníkom obed v priestoroch Národnej rady Slovenskej republiky na Župnom námestí.
      
Od 13:30 do 15:45 hod. je na programe druhý panel s názvom „Malé modulárne reaktory – perspektíva pre EÚ a svet.“ Úvodná prednáška bude nasledovaná moderovanou diskusiou. V paneli bude zastúpených 5-6 hostí. O 15:45 hod. by mal byť tento panel ukončený záverečným zhrnutím a prípadnými ďalšími otázkami.

Na záver 13. zasadnutia ENEF je o 16:00 hod. plánované zosumarizovanie podujatia zo strany zástupcu vlády SR, zástupcu vlády ČR a zástupcu EK. 
Podujatie ENEF bude ukončené o 16:30 hod.
9.	Sprievodné akcie:
Počas 13. zasadnutia ENEF sa predpokladajú bilaterálne rokovania na najvyššej úrovni medzi predsedami vlád SR a ČR, stretnutie premiéra vlády SR s podpredsedom EK pre energetickú úniu p. Šefčovičom, partnerské stretnutie ministra hospodárstva SR s ministrom průmyslu a obchodu ČR, prípadné ďalšie bilaterálne stretnutia.     

10.  Organizačné zabezpečenie:
	Organizačné zabezpečenie ENEF je pod gesciou sekcie energetiky MH SR - koordinátora. Pri praktickej realizácii akcie spolupracuje so Slovenskou inovačnou a energetickou agentúrou (SIEA) na základe uzavretej bilaterálnej zmluvy medzi MH SR a SIEA. 

  11.	Bezpečnostné opatrenia  
Vzhľadom na dôležitosť celej akcie, ktorá bude na úrovni premiérov, ministrov a najvyšších predstaviteľov najdôležitejších energetických spoločností, je potrebné venovať náležitú pozornosť bezpečnostným opatreniam. Bezpečnosť a ochrana účastníkov ENEF bude zabezpečená tak, ako počas minulých zasadnutí, prostredníctvom Prezídia Policajného zboru SR a Úradu pre ochranu ústavných činiteľov a diplomatických misií MV SR. Po skúsenostiach z predchádzajúcich zasadnutí ENEF, kde neboli potrebné žiadne mimoriadne opatrenia, bude bezpečnosť účastníkov ENEF zabezpečená v adekvátnom režime.
V súvislosti s komplexnosťou a profesionalitou zabezpečenia celej akcie, bol požiadaný už predchádzajúci minister zdravotníctva SR o určenie zdravotníckeho zariadenia, v ktorom by pre prípad potreby boli prednostne ošetrení účastníci ENEF. O konaní tohto významného podujatia bol informovaný aj starosta miestneho úradu mestskej časti Bratislava - Staré mesto p. R. Števčík.   

12.	Finančné zabezpečenie
Na organizačnom zabezpečení 13. zasadnutia Európskeho jadrového fóra v Bratislave sa bude podieľať aj EK, ktorá bude zabezpečovať tlmočníkov vrátane pokrytia nákladov za tlmočenie a technické vybavenie. EK bude taktiež financovať občerstvenie na privítanie ako aj obed počas druhého dňa zasadnutia. 
Na ostatné náklady spojené s organizačným zabezpečením ENEF má MH SR vyčlenených 30 000 EUR. Ide o finančné prostriedky, ktoré sa zabezpečili úpravou rozpočtu SIEA. Uvažuje sa aj s príspevkami od sponzorov (najmä na prezentačné predmety, prípadne financovanie slávnostnej večere). 
Rokovania by mali prebiehať v týchto miestnostiach Národnej rady Slovenskej republiky na Župnom námestí:
         -   Hlavná konferenčná sála
         -   Štúrov salón - miestnosť pre tlačovú konferenciu + obed 2. deň
               -   Respírium priestor pre občerstvenie počas rokovania   
         -   Hnedý salónik s možnosťou rokovania
         -   Modrý VIP salónik - miestnosť pre EK
  
Financovanie bezpečnosti a ochrany účastníkov ENEF by malo byť pokryté zo zdrojov Ministerstva vnútra SR.

ZÁVER

MH SR intenzívne spolupracuje s EK na  príprave 13. zasadnutia Európskeho jadrového fóra v Bratislave. Všetky kroky súvisiace s organizáciou ENEF sú dôkladne analyzované a realizované.

MH SR spolu so SIEA taktiež zabezpečuje všetky potrebné činnosti s cieľom úspešného priebehu akcie a naplnenia zámerov podporujúcich sektor jadrovej energetiky, dôležitých nielen v národnom, ale aj celoeurópskom kontexte. Potenciál odborníkov, priaznivá politická klíma a pozitívna verejná mienka sú špecifickými charakteristikami, ktoré vytvárajú predpoklad a pridanú hodnotu zo strany SR v rámci podpory jadrovej energetiky v Európe.





